Викимедија Србије прославља 12 година рада и 10 година од првог чланка у оквиру Образовног програма

*3. децембар 2017*  –  Викимедија Србије навршава пуних 12 година од оснивања овог удружења као званичног огранка Задужбине Викимедија у нашој земљи. Рођендан ће бити прослављен у понедељак, 4. децембра, у Универзитетској библиотеци „Светозар Марковић”, од 18 сати. Овогодишња прослава биће у знаку још једног јубилеја - 10 година од првог семинарског рада на Википедији на српском језику, са којим је започет и Образовни програм Викимедије Србије.

Викимедија Србије основана је 2005, када је почео да се развија и [Образовни програм](https://rs.wikimedia.org/wiki/%D0%9E%D0%B1%D1%80%D0%B0%D0%B7%D0%BE%D0%B2%D0%BD%D0%B8_%D0%BF%D1%80%D0%BE%D0%B3%D1%80%D0%B0%D0%BC), који подразумева сарадњу са образовним институцијама кроз реализацију писања семинарских радова студената на Википедији на српском језику. Идеја је настала у српском огранку, а брзо се проширила и на остале земље, па је тако и Задужбина Викимедија основала пројекат [Wikipedia Education Program](https://wikimediafoundation.org/wiki/Wikipedia_Education_Program).

Данас на Википедији на српском језику има преко 4000 семинарских радова, а у пројекту је учествовало више од 4000 студената, ученика, наставника и професора из преко 35 образовних институција. Развио се и пројекат [Вики-гимназијалац](http://edu.wikimedia.rs/%D0%9F%D1%80%D0%BE%D1%98%D0%B5%D0%BA%D0%B0%D1%82%3A%D0%92%D0%B8%D0%BA%D0%B8_%D0%B3%D0%B8%D0%BC%D0%BD%D0%B0%D0%B7%D0%B8%D1%98%D0%B0%D0%BB%D0%B0%D1%86), а наставници и учитељи који су се заинтересовали за рад на Википедији радили су и са [ученицима основних школа](https://www.youtube.com/watch?v=7dc1V7cGUSQ).

О развоју овог програма, али и о актуелним дешавањима и активностима у Викимедији Србије говориће председник Викимедије Србије Филип Маљковић, оснивач образовног програма Ђорђе Стакић и Небојша Ратковић, менаџер образовног програма.

Искуства у имплементацији Википедије у настави поделиће Зорана Матићевић, наставница социологије у Гимназији Патријарх Павле и 3. београдској гимназији, која је за имплементацију рада на Википедији [добила и награду](http://blog.wikimedia.rs/?p=2953) Завода за унапређивање образовања и васпитања, као и Анђелка Миладиновић, професорка српског језика и књижевности у Математичкој гимназији, која је са својим ученицима креирала чланак на Википедији, али и анимирани филм о песми „[Почетак буне против дахија](http://blog.wikimedia.rs/?p=2017)“.

Прославу ће заокружити и резултати свих активности Викимедије Србије у 2017. години, које ће представити менаџерка пројеката и заједнице Ивана Маџаревић. Контрибуторима образовног програма биће додељене и захвалнице Викимедије Србије.

Молимо Вас да медијски подржите овај догађај.